समस्या में बने रहकर उसे सुलझा नहीं सकते
‘अगर आप उड़ नहीं सकते, तो दौड़ें, अगर दौड़ भी नहीं सकते तो चलें और अगर चल भी नहीं सकते, तो रेंगे, पर आपको कोशिशें करते रहने की जरूरत है ताकि मौजूदा हालातों से बाहर आ सकें’ ज्यादातर सफल लोग कई लोगों को यह सलाहN. Raghuraman's column - Staying in the problem cannot solve it
‘अगर आप उड़ नहीं सकते, तो दौड़ें, अगर दौड़ भी नहीं सकते तो चलें और अगर चल भी नहीं सकते, तो रेंगे, पर आपको कोशिशें करते रहने की जरूरत है ताकि मौजूदा हालातों से बाहर आ सकें’ ज्यादातर सफल लोग कई लोगों को यह सलाह देते हैं।
वर्षों तक मुझे कभी समझ नहीं आया कि वे ऐसा क्यों कहते हैं। हम इंसानों को अक्ल दुर्भाग्य से जरा देर से ही आती है और मैं कोई अपवाद नहीं। जब तक आप ये जानने का इंतजार करें कि सफल लोग ऐसा क्यों कहते हैं, मैं आपको खेतिहर मजदूर साके भारती के बारे में बताना चाहता हूं, शायद उन्हें भी किसी करीबी से यही सलाह मिली होगी। आज उन्हें मालूम है कि उनसे ऐसा क्यों कहा था।
उनकी कहानी भी फिल्मों की घिसी-पिटी कहानी से अलग नहीं है। लेकिन यह गरीब परिवार की सच्ची कहानी है, उन्हें नजदीकी बस स्टैंड जाने के लिए कम से कम 10 किमी पैदल चलना पड़ता था फिर कम उम्र में शादी हो गई और एक बच्चा हो गया। पर भारती को पुरानी सलाह याद थी कि अगर आप ऐसा नहीं कर सकते...तो वैसा करें।
आंध्र प्रदेश के अनंतपुर जिले में दूर-दराज के गांव नागुलागुड्‌डम में पढ़ाई के लिए सीमित संसाधन थे। तब भी भारती ने उन सरकारी स्कूलों में बिना किसी ब्रेक के बारहवीं तक पढ़ाई की। स्वाभाविक तौर पर इस उम्र में घरवाले बेटी की शादी करने के बारे में सोचने लगते हैं।
बारहवीं के बाद भारती की शिवप्रसाद के साथ शादी हो गई, उनके परिवार में वह सबसे ज्यादा पढ़ी-लिखी थी, फिर बच्चा हो गया। लेकिन पढ़ने की उनकी ललक बनी रही, हालांकि परिवार की आर्थिक स्थिति ऐसी नहीं थी कि नन्हे बच्चे की मां के सपने को पूरा कर सकें।
उस सीमित पढ़ाई के साथ वह खेतिहर मजदूरी ही कर सकती थीं और बिना संकोच के उन्होंने वह किया। फिर आगे जाकर अपनी ग्रैजुएशन पूरी की और किसी तरह संघर्ष करते हुए अपने गांव से 30 किमी दूर एसएसबीएन डिग्री और पीजी कॉलेज से पोस्ट ग्रैजुएशन किया। 
वह देर रात तक पढ़ाई करतीं और फिर सुबह जल्दी उठकर घर के काम निपटातीं। घर के काम खत्म करने के बाद वह या तो काम पर जातीं या कॉलेज। कॉलेज से लौटकर शाम को वह कुछ घंटे काम करतीं और घर लौटकर कामकाज खत्म करतीं और पढ़ने बैठ जातीं।
उन्होंने एक नन्हे बच्चे की मां से लेकर, पति के लिए एक पत्नी, परिवार के लिए एक बहू, जमीन के मालिक के लिए मजदूर और आखिर में टीचर्स के लिए एक विद्यार्थी की भूमिका निभाई। याद रखिए, विद्यार्थी होना छोड़ दिया जाए, तो ये सारे काम संभालना कहीं से भी आसान नहीं है।
भारती के लिए शिक्षकों को सुनना ऐसा था, मानो खाने के बाद मिठाई मिल गई हो। ज्ञान और बुद्धि ने शारीरिक कष्ट पर मरहम का काम किया। पोस्ट ग्रैजुएशन के बाद शिक्षकों की सलाह पर भारती ने केमिस्ट्री में पीएचडी के लिए पंजीयन कराया। 
आज इत्तेफाक से अगर आपकी उनसे मुलाकात हो जाए, तो उन्हें दूसरे नाम से पुकारेंगे। आप बेहद सम्मान से उन्हें डॉ. साके भारती कहेंगे। यह नया दर्जा उनके दृढ़ संकल्प और कड़ी मेहनत का प्रमाण है। अब वह बस यह सोचने में थोड़ा समय ले रही है कि वह किस कॉलेज में प्रोफेसर हो सकती हैं!
फंडा यह है कि समस्या सुलझाने का सिद्धांत बहुत ही साधारण है- आप तब तक समस्या नहीं सुलझा सकते, जब तक कि आप उसका हिस्सा हैं या उसमें बने हुए हैं। समस्या को सुविधाजनक जगह से देखने के लिए आपको उससे बाहर आना होगा। यही कारण है कि सफल लोग कहा करते हैं कि अगर उड़ नहीं सकते, तो दौड़ें...